Man dán verhoor oor Centurion-seun se dood | Maroela Media
Siphiwe Mahlaba in die hof. Foto: Mia Spies/eNuus
Siphiwe Mahlaba (29) wat aangekla word in verband met die dood van Ruan Viljoen het Woensdag in die landdroshof in Pretoria verskyn.
eNuus berig die saak van strafbare manslag teen Mahlaba is uitgestel sodat sy regspan kan voorberei vir die verhoor wat op 6 Februarie sal begin. Mahlaba is nie in aanhouding nie en is gewaarsku om die verhoor by te woon.
Viljoen (18 ten tyde van sy dood), wat in 2016 aan die Afrikaanse Hoër Seunskool in Pretoria matriek behaal het, se liggaam is in Maart verlede jaar in die vroeë oggendure 'n paar honderd meter van sy motor langs die N14-snelweg gevind.
Ruan se ma, Anita Greyvenstein (regs voor), in die hof. Foto: Mia Spies/eNuus
Anita Greyvenstein, Viljoen se ma, het voorheen aan Maroela Media vertel haar seun het vermoedelik beheer oor sy motor verloor waarna die motor oor die middelman en die teenoorgestelde bane gery het voordat dit aan die ander kant van die pad teen 'n boom tot stilstand gekom het.
Viljoen was in staat om uit die motor te klim en het sy selfoon gevat, die motor gesluit en was vermoedelik op pad na 'n nabygeleë vulstasie om sy ouers te bel toe hy deur 'n motor doodgery is.
Die skuldige in die ander motor het van die toneel af weggejaag en Greyvenstein het ná die ongeluk onderneem om nié te rus tot die skuldige vasgetrek word nie.
Mahlaba is glo die eienaar van die voertuig waarvan onderdele op die toneel gevind is en wat vermoedelik in die botsing betrokke was wat Ruan se lewe geëis het.
Viljoen het ook vroeër aan Maroela Media gesê dit sal tog 'n mate van berusting bring indien die skuldige in die voorval eindelik boet.
"Ons hoop natuurlik dat die skuldige gestraf gaan word, maar dit gaan nooit my kind terugbring nie. Maar in 'n mate sal dit seker berusting bring. Dit maak 'n mens klaar om nie te weet wie verantwoordelik is vir hierdie seer nie.
"Maar ons wou antwoorde hê. Hoe kan 'n ma so iets net los? Jy kan nie. Ek sou nooit nie. Al sou dit my 20 jaar geneem het of selfs tot die dag dat ek my kop neerlê, ek sou aanhou baklei het; ek is dit aan Ruan verskuldig."
Gigaba stel nie sy kant voor komitee
Sjoe hierdie MA moes alles doen om die man op te spoor wat haar kind vermoor het .. hoekom was die polisie so traag of is hulle nie opgelei genoeg om hierdie ondersoeke ordentlik te doen nie of beskerm hulle iemand? So bly daar is darem iemand wat verantwoording gaan moet doen . .
Weereens word saak uitgestel. Die man is skuldig. Hoekom neem dit so lank om hom te vonnis. Ek bevraagteken ernstig ons regstelsel.
My hart breek steeds elke keer as ek 'n berig hieroor lees. Soos sy sê. Niks gaan haar seun terugbring nie. Maar die minste wat hierdie man kon doen, was om te stop, en steeds hulp te ontbied. Dit sou net die menslike ding wees om te doen. Lafaard.
Die skuldige het moord gepleeg en moet dienooreenkomstig gestraf word. Hy het van n ongelukstoneel gevlug sonder om die slaoffer te probeer help. Hoop die regter doen dit volledig. Sit hom lewenslank in die tronk!!!